**СТАНОВИЩЕ**

**по конкурс за заемане на академична длъжност “професор”**

по професионално направление. 2.1.. Филология (Средновековна арабска цивилизация), обявен в ДВ, бр. 31/18.04.2017 г.

**с единствен кандидат доц. дфн Павел Веселинов Павлович**

**Рецензент: доц. д-р Мариана Малинова,**

преподавател в програма „Арабистика“ към Департамента за Средиземноморски и източни изследвания на Нов български университет,

член на научното жури по провеждане на конкурса, определено от Ректора на Софийски университет със заповед № РД 38-311/19.05.2017 г.

В конкурса за заемане на академичната длъжност „професор“ доц. дфн Павлович е единствен кандидат. Научната биография, преподавателската дейност и придобитите научни степени на кандидата, документирани в процеса на кандидатстване, отговарят напълно на изискванията за заемане на академичната длъжност „професор“, съгласно Закона за развитието на академичния състав в РБ.

Впечатляващият брой публикации (48 статии на български и английски, 4 книги на български и 1 на английски) и активната международна научна дейност на кандидата отразяват научните му интереси, насочени към историята на арабите от предислямската и ранноислямската епохи, историята на исляма през средните векове и арабската филология, предимно като диахронен анализ на исторически, литературни и правни термини на исляма. Литературната и текстовата критика в научните публикации на кандидата са неразделна част от методологията на историческото изследване, на която е посветена монографията „Подходи към изучаването на ранния ислям (VII–VIII в.). Метод и история“. Тя е и основният текст, с който доц. Павлович участва в конкурса и съгласно изискванията, се различава от публикациите, представени за придобиване на образователната и научна степен „доктор”, на научната степен „доктор на науките” и за заемане на академичната длъжност „доцент”.

Изграждането на последователна методология за изследване на ранната история на исляма е основната цел, поставена в „Подходи към изучаването на ранния ислям (VII–VIII в.). Метод и история“.

Съвременните западни изследвания, посветени на зараждането на исляма, се намират в противоречие с традиционните мюсюлмански представи за началото на тази религия. Западната критика, насочена към Сунната и към методите, с които мюсюлманските учени доказват автентичността на хадисите, разширява проблемното поле на историческите изследвания и поражда дебати, които дават тласък на различни научни методи и теории за възникването на исляма. Оскъдните обективни свидетелства за възникването и ранното развитие на исляма и невъзможността да се предоставят емпирични данни ограничават всеки опит да се докаже достоверността на историческите сведения за този период.

Затова научните усилия, посветени на основния въпрос за историческата благонадеждност на изворите, неизбежно остават в рамките на научната хипотеза и превръщат всяка една дискусия за зараждането на исляма в дискусия за метода и научната теория.

Познавам колегата Павлович от началото на научната му кариера и с огромен интерес следя всяка негова публикация. За мен няма съмнение, че тази монография отразява етапите, през които преминават неговите дългогодишни и целенасочени изследователски усилия в търсене на адекватен метод за изучаване на един от най-спорните и неясни периоди от историята на исляма. Структурата на труда е изцяло подчинена на научната цел. В увод и три глави се формулира проблемът за историческата благонадеждност на традиционните сведения за ранния ислям, определят се ограниченията пред тяхното изследване и се прави критически анализ на теориите и методологиите, прилагани в изследването на този период.

**Първа глава: Историческият текст (15-115 стр.)** представя хронологично мюсюлманската историографска традиция, започвайки от най-ранната фигура на разказвача (ḳāс̥ç) и неговата роля за възникването и развитието на историческия разказ и завършвайки с ранните историци и опитите на Ибн Исхак и ал-Уакиди да еманципират историческия наратив от литературната фикция и юридическия прецедент. Павлович съчетава своя критичен прочит на арабските биографични източници с анализ на основните ориенталистични трудове по темата. Той поставя акцента върху анализа на хадисите, предадени от аз-Зухри, смятан за един от основоположниците на мюсюлманската историография. Конкретният случай на аз-Зухри ясно демонстрира как са генерирани научните хипотези на западните ориенталисти (в случая Голдциер, Шахт, Моцки, Юнбол, Гледхил), как те могат да бъдат оценени и кои са основните им методологически недостатъци.

**Втора глава** е посветена на методологията и проследява зараждането и развитието на западната хадисна критика и реакциите, които тя предизвиква сред научната общност. Павлович идентифицира 3 основни етапа в развитието на западната критика към мюсюлманските предания: контекстуалния подход (ориенталистичен), ревизионистичния подход и неоскептичния подход, и анализира свързаните с тези подходи методи на изследване: литературна критика, критика на текста, критика на *матн*-а и критика на *иснāд*-а.

Доц. Павлович не се ограничава само с изложение на западната методология, самият той гради научни хипотези и предлага нови критерии за сравнителен анализ на съдържанието на мюсюлманските предания. Критерият за „семантичната устойчивост“ на *матн*-а предлага начин да се определи смисловото ядро на текста, за което се допуска, че е и най-старият вариант на преданието. По-късно около него израстват наративите, които разширяват, допълват или поясняват понятия от архаичния текст-ядро. Чрез критерия за „концептуалната прозрачност“ на разказа се установява историческото развитие на едно предание и хронологията на неговите варианти.

Павлович оперира и с двата критерия, за да анализира и реконструира историческото развитие на конкретен правен термин и хронологията на различните тенденции в тълкуването му. Това той прави със самочувствието на изследовател, изпитал успеха на своите методологически усилия. За мен такъв безспорен успех е изследването на случая (case study) с кораничния термин *калāла* „Between Scripture And Canon. The formation of the Islamic understanding of *kalala* in the second century AH (718-816 CE)“ (Между писанието и канона. Формиране на ислямското разбиране за *калāла* през втори век по хиджра (718–816), публикувано на английски език).

Няма съмнение, че в „Подходи към изучаването на ранния ислям (VII–VIII в.). Метод и история“, за пръв път у нас се прави детайлно описание на историко-критическия метод на западната ориенталистика при работа с хадисната литература, представят се основните фигури на тази традиция, техния научен инструментариум и проблемите, свързани с всеки един от техните подходи. В този смисъл монографията е принос към българското ислямознание. Смятам, че изследването, би спечелило, ако доц. дфн Павлович бе включил в него и реакцията на съвременните мюсюлмански учени по отношение на новите методологически подходи към Корана и Традицията. Отразяването на дебатитe в мюсюлманската общност, които отиват отвъд реториката на анти-ориентализма, (например критиката на Мухаммад ал-Азами към теорията на Шахт. Макар и да изхожда от догматически позиции, ал-Азами предлага ценен методологически анализ), би допринесло за по-пълното представяне на методологическите предизвикателства пред съвременната ориенталистика.

Безспорно свидетелство за приносите на монографията в българското ислямознание е и следващата **ТРЕТА ГЛАВА**. В подкрепа на спорните исторически сведения в литературните източници Павлович привежда доказателствата от външни „обективни извори“ (224 стр.) – каквито са нумизматичните и епиграфски паметници. С тяхна помощ той проследява историческата динамика в появата и развитието на основни концепции като вярата (*иймāн*) и нейните последователи (*муʾминӯн*). Терминологичните промени, през които преминават двете понятия, докато се превърнат в религиозни концепции, са свързани с процеса на историческото и политическо обособяване на мюсюлманската общност. По същия начин, смислови трансформации търпи и понятието „преселение“ (*хиджра)*. Водещата в хода на ислямските завоевания предислямска представа за преселението като скъсване с традицията на уседналост и обживяването на нови територии постепенно отстъпва място на „затворената“ концепция за *хиджрата* като уникално събитие с мощен символичен заряд, с което ислямската история отбелязва началото на новото летоброене.

С помощта на свидетелствата на епиграфските и нумизматични паметници Павлович проследява зараждането на основната ислямска догма за единобожието и идейните трансформации в представите за пророчеството до „застиването“ им в историческата фигура на Мухаммад като Божи пратеник и арабски пророк.

В опита си да открие пресечните точки между обективните източници и мюсюлманската историография Павлович реконструира най-ранната история на исляма и издига своя научна хипотеза, в която обвързва началото на процеса на оформяне на мюсюлманската идентичност с управлението на умаядския халиф Абд ал-Малик ибн Маруан (края на VІІ – началото на VІІІ век).

**Заключението** на монографията обобщава изводите, достигнати с прецизна методология и изложени от Павлович като основни приноси на труда.

Имайки предвид високите научни стойности на труда, безспорните академични качества на доц. дфн Павел Павлович, впечатляващата му научна продукция, броя на публикациите му в издания с висок фактор на влияние, високата честота на цитирания на публикуваните от него материали и с пълната ми убеденост във високия му професионализъм като изследовател и преподавател, препоръчвам на уважаемото научно жури да присъди на доц. дфн Павел Павлович академичната длъжност „професор“.

доц. д-р Мариана Малинова 24.08.2017 г.